Rassie, Pieter-Steph wen Wêreldrugby-pryse  Pieter-Steph du Toit – uitblinker (Foto: sarugby.co.za) Die Suid-Afrikaanse rugbyspan het Sondag met ŉ rits pryse by die Wêreldrugby-toekenningsgeleentheid weggeloop. Die prysgeleentheid het Sondagaand in Tokio, Japan, plaasgevind, ŉ dag nadat die Springbokke vir ŉ derde keer die Web Ellis-trofee verower het toe hulle Engeland in die eindstryd met 32-12 verslaan het. Tydens die geselligheid het Rassie Erasmus die toekenning vir afrigter van die jaar ontvang. Pieter-Steph du Toit, Springbok-flank, is aangewys as die rugbyspeler van die jaar, met sy meer as 50 duikslae tydens die toernooi. Hy is soms beskryf as die “hart en siel van die Bokke se enjinkamer”. Die Bok-vleuel Cheslin Kolbe is aanvanklik ook vir dié prys benoem. Die Springbokke is ook as Wêreldrugby se span van die jaar aangewys. Erasmus het Saterdag ná die wedstryd gesê die Bokke se doelwit was om weer vir Suid-Afrikaners hoop te gee.